สุชาติเสนอคุมเงินทุนไหลเข้า
เจ้าของทฤษฎีบ่อปลาทีมเศรษฐกิจเพื่อไทย แนะขุนคลังออกมาตรการควบคุมเงินไหลเข้า
11 ส.ค. 2554

เจ้าของทฤษฎีบ่อปลาทีมเศรษฐกิจเพื่อไทย แนะขุนคลังออกมาตรการควบคุมเงินไหลเข้า
นายสุชาติ ธาดาธำรงเวช ทีมเศรษฐ กิจพรรคเพื่อไทย (พท.) อดีต รมว.คลัง กล่าวว่า ปัญหาเศรษฐกิจของสหรัฐและยุโรปทำให้เกิดเงินทุนไหลเข้ามาในประเทศจำนวนมาก ทำให้ค่าเงินบาทแข็งค่า จะส่งผลให้การส่งออกและเศรษฐกิจลดลง คนตกงานจะตามมา




นายสุชาติ เสนอว่า รมว.คลังคนใหม่ควรต้องพิจารณาออกมาตรการควบคุมเงินทุนไหลเข้า เพราะการปล่อยให้เงินไหลเข้ามามากและเร็วเกินไปไม่ส่งผลดีกับเศรษฐกิจโดยรวม โดยเฉพาะรายได้ของเกษตรกรจะลดลง และทำให้คนมีรายได้น้อยได้รับความเดือดร้อน
นายสุชาติ ยังเปิดเผยว่า ได้เสนอแผนการขึ้นค่าจ้าง 300 บาทต่อวัน และการขึ้นเงินเดือนข้าราชการ 1.5 หมื่นบาทต่อเดือน ให้นายกรัฐมนตรีพิจารณาตัดสินใจแล้ว โดยแผนมีทางเลือกหลายแนวทาง ทั้งทำทันทีและทยอยปรับขึ้น
“ตอนนี้ผมทำงานในฐานะทีม เศรษฐกิจของพรรคเท่านั้น ไม่ได้เป็นหัวหน้าทีมเศรษฐกิจเหมือนช่วงตอนหาเสียงที่ผ่านมา โดย น.ส.ยิ่งลักษณ์ ชินวัตร นายกรัฐมนตรี เป็นหัวหน้าทีมเศรษฐกิจ คอยดูแลกำกับ นายกิตติรัตน์ ณ ระนอง รองนายกรัฐมนตรี และ รมว.พาณิชย์ และนายธีระชัย ภูวนาถนรานุบาล รมว.คลัง อีกทอดหนึ่ง” นายสุชาติ กล่าว
ทั้งนี้ นายสุชาติสนับสนุนนโยบายค่าเงินบาทอ่อน อัตราดอกเบี้ยต่ำ เพื่อกระตุ้นการบริโภคและการลงทุน